Diewe steel 5 000-liter-watertenk by tolhuis | Netwerk24
Deur Jackie Kruger 02 September 2019 15:47
Diewe het Saterdagaand 'n splinternuwe 5 000-liter-watertenk by die geskiedkundige tolhuis in die Montagupas buite George leeggetap en die tenk gesteel.
Die splinternuwe 5 000-liter-watertenk wat Saterdagaand by die tolhuis in die Montagupas buite George gesteel is.
"Dit is 'n groot terugslag vir die restourasie van die tolhuis," sê Gerda Stols van die organisasie Vriende van die Tolhuis wat die gebou herbou nadat dit op 29 Oktober verlede jaar afgebrand het toe 'n veldbrand by Herold ontstaan en in die Outeniekwaberge versprei het.
Die watertenk is onlangs deur Buffalo Tanks aan die tolhuis geskenk, sê sy.
"5 000 liter water is deur die diewe vermors en die tenk is met 'n bakkie weggery."
Die voorval is by die polisie aangemeld. Niemand is nog in hegtenis geneem nie.
Die tolhuis is meer as 170 jaar oud en was die woning van die tolgaarder en sy gesin. In 2015 is die Vriende van die Tolhuis deur die Federasie van Afrikaanse Kultuurvereniginge (FAK) vereer vir sy restourasieprojek om die geskiedkundige baken vir die nageslag te bewaar. Die Wes-Kaapse Erfenisraad het toestemming vir die restourasiewerk gegee. Die tolhuis is in 1971 tot 'n nasionale gedenkwaardigheid verklaar.